Fesztiválszezon

Összeszedtük a legjobb fesztiválokat, ahol feltöltődhetsz, bulizhatsz, és ha szeretnéd, akár egy kis munkával is belepillanthatsz a kulisszák mögé. Diákként bőven van lehetőség élményeket és tapasztalatot is gyűjteni – mi pedig segítünk, hol érdemes kezdeni.

Kolorádó Fesztivál
2025. június 25., szerda – június 29., vasárnap

Ha szeretnél kiszakadni a városból, de nem utaznál messzire, a Kolorádó tökéletes választás: Budapesttől mindössze félórányira, a budai hegyek ölelésében vár a természetközeli élmény.
A fesztivál különlegessége a tudatosan szűkített szponzorjelenlét és a független közeg megőrzése – itt tényleg a zene, a közösség és a természet az első.

Nincs térerő, nincs nonstop Insta – van viszont szabadság, barátság, és underground fellépők itthonról és külföldről. A Kolorádó nem csak bulizás, hanem egy alternatív közösségi élmény, amit sokan életérzésként írnak le.

Kolorádó hivatalos oldala

Efott
2025. július 9., szerda – 2025. július 13., vasárnap

Az Egyetemisták és Főiskolások Országos Turisztikai Találkozója Magyarország egyik legöregebb ilyen jellegű rendezvénye. 2015 óta minden évben a Velencei-tó északi partján rendezik meg, Sukorónál. Élőzenei fellépőik nagyrészt változatlanok, nincsenek A-listás külföldi nevek, hogy a célközönség továbbra is el tudjon menni. A fesztivál követi a hazai trendeket, ebben az évben több elektronikus zene lesz, azon belül pedig a technon van a hangsúly. Az idei házigazda egyetem a győri Széchenyi István Egyetem lesz, ezen kívül pedig a fesztiválon idén kint lesz az Educatio, az Educatio Summer kereteiben, ami azt jelenti, hogy informális keretek között lehet érdeklődni majd az érdeklődő érettségizőknek és bárki másnak is.
Mint szinte minden fesztiválon itt is van lehetőség dolgozni, vagy akár önkénteskedni.

Efott hivatalos oldala

Campus Fesztivál
2025. július 16., szerda – 2025. július 20., vasárnap

Debrecen legnagyobb nyári eseménye, ahol nemcsak a zenei kínálat erős, de a hangulat is közvetlenebb, családiasabb, mint a nagyobb fesztiválokon. A Nagyerdőben található helyszín különleges atmoszférát ad, és kifejezetten sok programmal készülnek diákoknak: edukációs előadások, chill zónák, sportprogramok is elérhetők.

A fesztivál önkénteseket és diákmunkaerőt is rendszeresen keres, akár rendezvényszervezési, akár vendéglátós feladatokra – jó lehetőség nyári munkára, ha közben bulizni is szeretnél.

Campus Fesztivál hivatalos oldala

Művészetek Völgye
2025. július 18., péntek – 2025. július 27., vasárnap

Kapolcs, Taliándörögd és Vigántpetend idén is megtelik élettel: a Művészetek Völgye a legnagyobb összművészeti fesztivál Magyarországon, ahol a koncertek mellett színházi előadások, irodalmi beszélgetések, kiállítások és workshopok várják a látogatókat.

Diákként ez különösen inspiráló közeg: akár önkéntesként is részt vehetsz, vagy csak élvezheted a nyugalmasabb, természetközeli fesztiválhangulatot. Aki a pörgős bulik helyett tartalmas feltöltődésre vágyik, itt megtalálja a helyét.

Művészetek Völgye hivatalos oldala

Sziget Fesztivál
2025. augusztus 6., szerda – 2025. augusztus 11., hétfő

A Sziget az egyik legnagyobb zenei fesztivál Európában, ahol évente több százezer látogató gyűlik össze a világ minden tájáról. A fellépők között rendre világsztárok szerepelnek, de számos kisebb, tematikus színpad is van, ahol underground zenétől kezdve színházon át slam poetry-ig sok mindent találhatsz.

Önkéntesprogramjuk az egyik legprofibb és legnemzetközibb: többféle munkakörbe lehet jelentkezni, és sokan évről évre visszajárnak. Ha szeretnél belekóstolni egy ilyen grandiózus esemény háttérmunkáiba, ez jó lehetőség – és közben ingyen fesztiválozhatsz is.

Sziget Fesztivál hivatalos oldala

A fesztiválszezon nemcsak a bulizásról szól – ezek az események lehetőséget adnak arra is, hogy új embereket ismerj meg, kapcsolatokat építs, és akár értékes tapasztalatokat gyűjts önkéntesként vagy diákmunkában. Sokan itt próbálnak ki először valamilyen szervezési vagy logisztikai feladatot, mások új műfajokra, szubkultúrákra vagy egy teljesen más életérzésre nyitnak rá.

Akár aktívan részt veszel, akár csak kikapcsolódsz, egy biztos: egy fesztivál mindig többet ad, mint amit előre vársz tőle. Használd ki a nyarat arra, hogy kilépj a komfortzónádból, feltöltődj, és közben talán egy kicsit magadról is többet megtudj.